KYK: Klant ry met Porsche tot in vertoonlokaal | Netwerk24
KYK: Klant ry met Porsche tot in vertoonlokaal
07 Mei 2018 15:04
'n Woedende sakeman het onlangs in sy Porsche Cayenne deur 'n Porche-handelaar se winkelvenster geploeg, berig die Daily Mail.
Beeldmateriaal wat deur die handelaar in Taichung in die weste van Taiwan verskaf is, wys hoe die man, wat net as Chu (42) bekend staan, deur die venster en dan teen lessenaars vasry.
Die sakeman was glo ontsteld omdat sy nuwe Panamera Sport Turismo nie met die bykomstighede toegerus is wat hy bestel het nie. Hy het die bestelling in Januarie 2017 geplaas.
Dié voertuig kos gewoonlik sowat R2,5 miljoen en sou ongeveer R3 miljoen gekos het met die bykomstighede wat Chu bestel het. Hy het boonop 'n deposito van meer as R850 000 betaal.
Toe hy die motor in November 2017 ontvang, is dit nie volgens sy bestelling toegerus nie. Volgens die handelaar het die verkoopkontrak nie die bykomstighede ingesluit nie.
So lyk 'n Porsche Panamera Sport Turismo. Foto: Argief, ter illustrasie
Chu het glo geweier om die balans te betaal en hy het daarop aangedring dat sy deposito aan hom terugbetaal word. Die handelaar het vasgeskop en gesê dat hy nie die deposito sal teruggee as Chu die koopkontrak verbreek nie.
Dit is vermoedelik hoekom Chu besluit het om met sy Cayenne deur die handelaar se voorruit te ry. In die beeldmateriaal kan glo gesien word hoe hy daarna met die personeel stry.
Chu sê in 'n verklaring dat hy spyt is oor die voorval, en dat hy deur die handelaar se winkelvenster gery het toe hy vir 'n ander motor uitgeswaai het.